Diskussionsoplæg - Årets Fokus 2025/26

**Baggrund:**

CISU vedtager som supplement til de strategiske prioriteter i strategi 2021-2025 hvert år et årligt fokus.

Det strategisk fokusområde vælges ud fra den kontekst vi er en del af og de prioriteter bestyrelsen og generalforsamlingen vurderer vi skal forholde os til.

I 2024/25 har vi haft tre strategiske fokusområder:

* Aktualisering af CISUs kernefortællingen
* Gennemførelse af reform af Civilsamfundspuljen
* Fortsat ressourcemobilisering (Fundraising via Institutionelle donorer og fonde)

**Årets Strategiske Fokus 2025/26 – oplæg til diskussion:**

I 2025 foreslår vi fra sekretariatets side at vi har et fokusområde:

* **Udvikling af CISU Strategi 2026 – 2030, med særligt fokus på civilsamfundets rolle**

Med udarbejdelsen af en ny strategi fokuserer vi på vores vigtigste opgave i 2025: At sætte en tydelig retning og klare mål for CISUs arbejde i de kommende år.

Arbejdet med en ny strategi vil bygge direkte på arbejdet med CISUs kernefortælling i 2024/5, som danner fundamentet for udviklingen af Strategi 2026-2030. Arbejdet med at reformere civilsamfundspuljen har ligeledes skabt et væsentligt grundlag for CISUs fremtidige udvikling og CISUs medlemsorganisationers vigtige arbejde.

Vi vil samtidig inddrage perspektiver fra arbejdet med en række udviklingstemaer som fx klima, nødhjælp og EU naboskabsregionen. Et andet vigtigt grundlag for strategiprocessen vil være indsigter fra arbejdet med at oplyse og engagere danskere i globale forhold.

Et fælles fokus på en ny strategi vil også spille godt sammen med den kommende udviklingspolitiske strategi, som vi forholder os til og skal spille ind i. Endeligt ligger forslaget til strategisk fokusområde godt i tråd med nogle af de internationale overvejelser om rollen som ’intermediary’ og hvordan vi positionerer og udvikler CISU forhold til de tendenser.

Vi ønsker at en strategiproces vil synliggøre og tydeliggøre CISUs og medlemsorganisationers rolle, og derigennem give os en styrket position at udvikle os ud fra, og et stærkere fundament og fællesskab at stå på.

**Diskussion og dialog:**

Med udgangspunktet i sekretariatets oplæg vil vi gerne diskutere:

* Er det det rigtige strategiske fokus for 2025/26?
* Hvilke andre strategiske områder kunne være en mulighed?
* Hvilke elementer skal vi huske at tage med i det strategiske fokusområde? (Vi udfolder sammen forslaget)